ร้านขายหนังสือ ที่ยังเติบโต
ท่ามกลางกระแสข่าวที่เราได้ยินตลอดเวลา ว่าไม่มีใครอ่านหนังสือแล้ว อ่านมือถือกันหมด แล้วผลประกอบการร้านหนังสือเป็นอย่างไรบ้าง ร้านหนังสือทุกร้านมีรายได้ลดลงหรือไม่ บทความนี้อาจจะทำให้เรามีมุมมองที่เปลี่ยนไป
6 ก.พ. 2561

ร้านขายหนังสือ ที่ยังเติบโต / โดย ลงทุนแมน
ท่ามกลางกระแสข่าวที่เราได้ยินตลอดเวลา
ว่าไม่มีใครอ่านหนังสือแล้ว อ่านมือถือกันหมด
แล้วผลประกอบการร้านหนังสือเป็นอย่างไรบ้าง
ร้านหนังสือทุกร้านมีรายได้ลดลงหรือไม่
บทความนี้อาจจะทำให้เรามีมุมมองที่เปลี่ยนไป
ในช่วงหลายปีที่ผ่านมา เราได้เห็นสื่อสิ่งพิมพ์หลายเจ้า ที่อยู่คู่เมืองไทยมานาน ต้องปิดตัวลงไป เช่น
สื่อนิตยสาร คู่สร้างคู่สม ดิฉัน สกุลไทย พลอยแกมเพชร
สื่อการ์ตูน C-Kids KC-Weekly
สื่อสำนักข่าว บ้านเมือง เนชั่นสุดสัปดาห์
เพราะ พฤติกรรมการรับรู้ข้อมูลข่าวสารของคนสมัยนี้ เปลี่ยนไปอยู่ในรูปแบบของออนไลน์อย่างชัดเจน
ในเมื่อ ตัวสินค้า กำลังอยู่ในแนวโน้มขาลง อีกธุรกิจที่น่าเป็นห่วง คงหนีไม่พ้น คนที่เป็นช่องทางการขายสินค้านั้น อย่าง “ร้านขายหนังสือ”
ธุรกิจร้านหนังสือ ในอดีตเคยเป็นหนึ่งในร้านที่ทุกคนต้องไปเป็นประจำ ร้านต่างๆ มีการขยายสาขาไปหลายแห่ง
แต่ปัจจุบัน สถานการณ์เปลี่ยนไป ผู้คนหันไปบริโภคสื่อออนไลน์ ที่มีความรวดเร็วและเข้าถึงง่าย ยอดขายหนังสือเล่มจึงลดลง
แน่นอนว่าคงกระทบกับร้านหนังสือบางแห่ง แต่มีร้านหนังสือไหนบ้างไหมที่ยังเติบโตได้ในยุคนี้?
เมื่อลงทุนแมนไปหาข้อมูล ก็พบว่ามีหลายร้านที่มีรายได้เติบโต
ร้านคิโนะคูนิยะ เป็นร้านขายหนังสือของบริษัท คิโนะคูนิยะ บุ๊คสโตร์ (ประเทศไทย) จำกัด เปิดสาขาแรกที่ห้างสรรพสินค้า อิเซตัน ย่านราชประสงค์ เมื่อปี 2535 ปัจจุบันมีผลการดำเนินงาน ดังนี้
ปี 2557 รายได้ 627 ล้านบาท กำไร 31 ล้านบาท
ปี 2558 รายได้ 676 ล้านบาท กำไร 43 ล้านบาท
ปี 2559 รายได้ 730 ล้านบาท กำไร 24 ล้านบาท
ร้าน B2S เป็นร้านขายหนังสือ รวมทั้งสื่อบันเทิง เครื่องเขียน และอุปกรณ์สำนักงาน ของบริษัท บีทูเอส จำกัด ซึ่งอยู่ในเครือของ บริษัท ซีโอแอล จำกัด (มหาชน) หรือ COL ในกลุ่มเซ็นทรัล เปิดสาขาแรกที่ห้างสรรพสินค้า เซ็นทรัลบางนา เมื่อปี 2544 ปัจจุบันมีผลการดำเนินงาน ดังนี้
ปี 2557 รายได้ 3,837 ล้านบาท กำไร 201 ล้านบาท
ปี 2558 รายได้ 3,990 ล้านบาท กำไร 223 ล้านบาท
ปี 2559 รายได้ 4,166 ล้านบาท กำไร 250 ล้านบาท
ร้าน Asia Book เป็นร้านขายหนังสือของบริษัท เอเซียบุ๊คส จำกัด ซึ่งอยู่ในเครือของ บริษัท เบอร์ลี่ ยุคเกอร์ จำกัด (มหาชน) หรือ BJC ปัจจุบันมีผลการดำเนินงาน ดังนี้
ปี 2557 รายได้ 925 ล้านบาท กำไร 16 ล้านบาท
ปี 2558 รายได้ 872 ล้านบาท กำไร 15 ล้านบาท
ปี 2559 รายได้ 877 ล้านบาท กำไร 36 ล้านบาท
จะเห็นได้ว่ารายได้ของร้านหนังสือดังกล่าวยังเติบโตได้บ้าง บ่งชี้ว่าธุรกิจร้านหนังสือ อาจจะยังไม่ถึงกับสิ้นหวังเสียทีเดียว
นอกจากนี้ มีผลสำรวจโดยสำนักงานสถิติแห่งชาติ พบว่าคนไทยอ่านหนังสือมากขึ้นด้วยซ้ำ โดยในปี 2559 คนไทยใช้เวลาอ่านหนังสือเฉลี่ย 66 นาทีต่อวัน เพิ่มขึ้นจาก ในปี 2556 ที่อยู่ที่ 37 นาทีต่อวัน
คนไทยอ่านหนังสือเพิ่มขึ้นเกือบเท่าตัว..
จึงมีโอกาสให้ธุรกิจเดินต่อไปได้ การอ่านหนังสือเป็นเล่ม ก็มีเสน่ห์ที่หาไม่ได้จากออนไลน์ เพียงแต่ร้านต้องปรับตัวให้ทันกับความต้องการของผู้บริโภค
ในเมื่อคนอ่านไปอยู่อีกโลกหนึ่ง กลยุทธ์ที่ร้านหนังสือใช้ คือการเชื่อมร้านออฟไลน์ มาสู่โลกออนไลน์ โดยใช้ความเชี่ยวชาญของตนเอง ให้เป็นประโยชน์
ร้านหนังสือย่อมมีคลังคอนเทนต์มากมายในมืออยู่แล้ว ขึ้นอยู่กับว่าจะนำมาใช้ประโยชน์อย่างไร เช่น การแนะนำหนังสือตามเทรนด์ขณะนั้น การรีวิวหนังสือที่น่าสนใจ รวมทั้งบอกเล่าโปรโมชันร้าน ผ่านสื่อออนไลน์ เช่น Social Media เพื่อดึงดูดผู้บริโภคให้ซื้อหนังสือ ไม่ว่าจะให้ไปซื้อหนังสือที่หน้าร้านจริง หรือ ซื้อหนังสือผ่านทางออนไลน์
อีกหนึ่งแนวทางในการปรับตัว คือการทำให้ร้านหนังสือ เป็นสถานที่ที่คนสามารถมาใช้เวลาได้ เหมือนกับห้องสมุด หรือร้านกาแฟ เมื่อผู้บริโภคอยู่ในร้านนานขึ้น ก็มีโอกาสที่จะซื้อหนังสือเพิ่มขึ้
เราได้เห็น B2S เปิดพื้นที่ Think Space ซึ่งเป็นการผสมผสาน Co-Working Space เข้ากับร้าน นอกจากนี้ยังมีการขายสินค้า Non-Book เช่น เครื่องเขียน อุปกรณ์การเรียน การทำงานด้วย อาจเป็นเหตุให้ผลการดำเนินงานของ B2S ดูดีที่สุดในบรรดาทุกร้าน
บทเรียนจากเรื่องนี้ สอนให้รู้ว่า
แม้มีเทคโนโลยีเข้ามาแข่งขันในตลาด แต่สินค้าบางประเภทก็อาจมีเอกลักษณ์ที่อาจจะยังไม่สูญหายไปไหนได้ง่าย
การอ่านหนังสือ เป็นสิ่งที่อยู่คู่กับมนุษย์โลกมาหลายศตวรรษ และไม่น่าจะเลือนหายไปไหนในอนาคตในเร็ววันนี้
เพียงแต่ ผู้ขายต้องปรับตัว หาวิธีเพื่อดึงดูดผู้บริโภค ให้กลับมาเห็นถึงเสน่ห์ของสินค้านั้นให้ได้
ทุกอย่างในโลกนี้ ย่อมมีการเปลี่ยนแปลง ทุกคนรู้ดี
นอกจากธุรกิจร้านหนังสือแล้วก็น่าจะมีอีกหลายธุรกิจที่มีแนวโน้มที่ไม่ดี เพราะ การเข้ามาของโลกออนไลน์
ถ้าเราอยู่ธุรกิจไหนที่เจอปัญหา ก่อนที่จะบอกว่าเราหลีกเลี่ยงไม่ได้ที่จะแย่ลง เพราะอุตสาหกรรมโดยรวมแย่
ลองหยุดคิด และ เปิดตาหันดูเพื่อนบ้าน
ถ้าเพื่อนบ้านยังอยู่ได้ เราก็น่าจะรู้ตัว ว่าจริงๆ แล้ว อาจไม่ใช่เป็นที่อุตสาหกรรม แต่น่าจะเป็นที่ตัวเราเอง..
----------------------
หนึ่งในเหตุผลที่ทำให้ยอดขายร้านหนังสือบางร้านเติบโตในช่วงนี้ ก็คือ หนังสือลงทุนแมน 1.0 ?
หาซื้อหนังสือเล่มนี้ได้ที่ร้านหนังสือชั้นนำทั่วประเทศ
และติดตามหนังสือลงทุนแมน 2.0 ได้เร็วๆ นี้
----------------------
Reference
-Annual Report COL
-
-กรมพัฒนาธุรกิจการค้า
-
-
-
[4292].